
                                Către,
BIROUL PERMANENT AL 

CAMEREI DEPUTAŢILOR
Vă înaintăm, alăturat, raportul asupra propunerii legislative pentru modificarea şi completarea Legii nr.211/2011 privind regimul deşeurilor, trimisă comisiei spre dezbatere în fond cu adresa nr. Plx.560 din 08 decembrie 2014 şi înregistrată cu nr.4c-27/241 din 09 decembrie 2014. 

PREŞEDINTE,

CARMEN ILEANA MOLDOVAN




Parlamentul  României

Camera  Deputaţilor

	Comisia pentru  MEDIU şi echilibru ecologic

19.02.2015

Nr.4c-27/241




R A P O R T    

asupra propunerii legislative pentru modificarea şi completarea Legii nr.211/2011 privind regimul deşeurilor
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a fost sesizată, spre dezbatere în fond, cu propunerea legislativă pentru modificarea şi completarea Legii nr.211/2011 privind regimul deşeurilor, trimis cu adresa nr.Plx.560 din 08 decembrie 2014 şi înregistrată cu nr.4c-27/241 din 09 decembrie 2014. 
La întocmirea prezentului raport Comisia a avut în vedere:
· avizul favorabil al Consiliului Legislativ (nr.434/18.04.2014);
· avizul negativ al Comisiei pentru industrii si servicii (4c-3/383/05.02.2015);
· punctul de vedere negativ al Guvernului (nr.1419/17.07.2014).
Propunerea legislativă are ca obiect modificarea şi completarea Legii nr.211/2011 privind regimul deşeurilor, republicată, în sensul stabilirii, astfel cum rezultă din cuprinsul Expunerii de motive, a unor măsuri care să preîntâmpine poluările accidentale şi riscurile sanitare cauzate de circulaţia iraţională şi de stocările temporare repetate ale deşeurilor periculoase.

Senatul, în calitate de primă Cameră sesizată, a respins propunerea legislativă în şedinţa din 02 decembrie 2014.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările şi completările ulterioare. 
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia a examinat propunerea legislativă în şedinţa din 17 februarie 2015.
La lucrările comisiei au fost prezenţi 19 deputaţi, din totalul de 21 membri ai Comisiei.
La dezbaterile care au avut loc a participat, în conformitate cu prevederile art.54 şi 55 din Regulamentul Camerei Deputaţilor, republicat, cu modificările şi completările ulterioare, doamna Anne–Rose–Marie Jugănaru – secretar de stat în cadrul Ministerului Mediului, Apelor şi Pădurilor.
În urma examinării propunerii legislative şi a opiniilor exprimate de către membrii Comisiei s-a hotărât, cu majoritate de voturi (1 vot împotrivă), să se supună plenului Camerei Deputaţilor respingerea propunerii legislative pentru modificarea şi completarea Legii nr.211/2011 privind regimul deşeurilor, deoarece prin introducerea alin. (5) la art. 22 privind instituirea obligaţiei stocării deşeurilor pentru o perioadă de cel mult un an pentru operatorii economici care asigură colectarea deşeurilor, apreciem că, în măsura în care sunt instituite obligaţii excesive în sarcina operatorilor economici care sunt astfel obligaţi să nu stocheze deşeuri mai mult de 1 an, ar putea fi create premisele unor vicii de neconstituţionalitate prin raportare la art. 44 din Constituţia României, republicată, privind dreptul la proprietate privată. De asemenea,  prin introducerea alin. (4) la art. 15 din Legea nr. 211/2011, s-a constatat că nu există corelare între Expunerea de motive care prevede constituirea garanţiei financiare de către toţi operatorii economici care colectează/tratează deşeuri şi prevederea din conţinutul articolului care face referire la constituirea garanţiei doar de către operatorii economici care colectează/tratează deşeuri periculoase.
Conform prevederilor  art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, proiectul de lege examinat face parte din categoria legilor ordinare.
      PREŞEDINTE,                                             SECRETAR,
    CARMEN ILEANA MOLDOVAN                     VASILE DANIEL SUCIU 
Consilier parlamentar,

Andreea Negulescu
